Burjassot acull la Trobada de la Xarxa Nacional de la Ciutat de les Xiquetes i els Xiquets, el 22 i 23 de juny
2025-07-24

Els pròxims dies 22 i 23 de juny, la ciutat de Burjassot es convertirà en la seu per a la Trobada de la Xarxa Nacional de la Ciutat de les Xiquetes i els Xiquets, projecte impulsat pel pedagog i dibuixant italià, Francesco Tonucci. Es tracta d’una trobada que inclourà dues jornades de treball dedicades al coneixement de l’evolució d’aquest projecte en les diferents ciutats en què està implantat i dels actors que formen part de la comunitat. Amb aquesta trobada presencial es busca restablir una pràctica impulsada per la Xarxa Nacional i suspesa en 2020, a causa de la pandèmia.

Els principals objectius de la Trobada són provocar una anàlisi sobre el funcionament de les estratègies i les perspectives de la Xarxa Espanyola del Projecte “La Ciutat de les Xiquetes i els Xiquets”; visitar una experiència emergent de la Xarxa Espanyola com és el cas de la ciutat de Burjassot; reavivar el compromís amb el projecte escoltant les diferents intervencions el seu impulsor, Francesco Tonucci, compartir dues jornades dedicades a repensar la xarxa i a conéixer les diferents realitats que la conformen i interactuar amb els membres de la xarxa, teixint relacions futures de col·laboració.

La Trobada, en la seua primera jornada, començarà a la Casa de Cultura de Burjassot amb el lliurament de documentació als participants i la inauguració per part de l’alcalde de Burjassot, Rafa García. Destaca en el programa de la primera jornada, a les 9.45 h, la ponència “El protagonisme infantil com a garantia del canvi”, a càrrec de Francesco Tonucci i la posterior trobada, a les 16.30 h, de Tonucci amb els integrants del Consell de les Xiquetes i els Xiquets de Burjassot. La primera jornada de la Trobada conclourà, entorn a les 20 h, amb la visita al conjunt arquitectònic de les Sitges.

La segona jornada de treball començarà, a les 9 h, amb la presentació de la projecció ‘Les veus de la infància’ i continuarà amb altres activitats com la taula redona sobre experiències singulars de Ciutats de la Xarxa o l’assemblea sobre els futurs compromisos de la Xarxa Nacional de Ciutats de les Xiquetes i els Xiquets.